**1.Kada se i kako rodila ideja o otvaranju ovog muzeja?**

Godinama sam predano skupljao i restaurirao starodobna vozila. Trud koji sam ulagao 25 godina, tijekom kojih sam skupio više automobila, dosta motocikala, razne fotografije, plakate koji dočaravaju svijet oldtimera , zajedno sa svojom obitelji odlučio sam prezentirati javnosti u rujnu 2017.g.

**2.Koji Vam je bio prvi starodobni automobil koji ste kupili?**

Moj prvi automobil koji sam kupio bio je Mercedes 190D iz 1962. godine koji se i dan danas nalazi kao izložbeni primjerak s posebnim mjestom u muzeju.

**3. Koji izloženi automobil biste izdvojili kao svoj najdraži starodobni auto?**

Posebnu ljubav imam prema Mercedesu 170 SCA iz 1950. kojeg sam kupio od svećenika nedaleko od Ptuja u Sloveniji. Punih 13 godina nagovarao sam ga da mi ga proda, na kraju je popustio , ali pod uvjetom da se na njemu ništa ne dira. To nije bilo ni potrebno jer je bio pažljivo restauriran i vrlo uščuvan.

**4.Koliko je vremena potrebno za restauraciju jednog automobila?**

Za restauraciju jednog vozila potrebna je minimalno 1 godina, a sve zavisi o stanju u kakvom se vozilo nalazi i dostupnost dijelova na tržištu. Imamo dobar tim mehaničara, limara, tapetara i veliku volju udahnuti novi „život“ zapuštenim i starim vozilima.

**5.Kako pronalazite dijelove za restauraciju vozila?**

 Dijelove pronalazimo preko dobavljača iz Njemačke, Engleske, Italije čak i iz Amerike, zavisi o kakvom tipu i marki vozila se radi. Većina dijelova za obnovu se može nabaviti, no neki put određene stvari moraju se i mogu ručno izraditi od strane posebno obučenih majstora. Naravno ništa se ne prepušta slučaju i u svakoj situaciji pronađemo najbolje rješenje.

**6. Koliko automobila ste do sada restaurirali?**

Do sada smo restaurirali ukupno 15 automobila, što za vlastitu kolekciju, što za poznate kupce iz Europe. Posebna pažnja je uložena kod restauracije ljepotana s Brijuna tj. Titovog Cadillaca Eldorado Cabriolet iz 1953.g. u kojem su se svojedobno prevozili mnogi svjetski državnici i zvijezde. To vozilo i danas privlači pažnju brojnih turista na Brijunima, jer je u voznom stanju te i dalje povremeno dolazi na „oporavak „ u naše Zagorje.

**7.Prije nekoliko mjeseci čitali smo o dragocjenom pronalasku najstarijeg sačuvanog hrvatskog automobila u Otočcu . Možete li nam objasniti o kakvoj se vrijednosti radi?**

 Vrijednost tog automobila je prije svega da je proizveden 1925.g. te kupljen 1928. od strane apotekara Franje Časteka u čijem vlasništvu tj. njegovih nasljednica je bio sve do nedavno . Uz njega postoje svi dokazni materijali tj. tko je prvi i jedini vlasnik, kada je kupljen i registriran, tko ga je vozio i to je zapravo njegova najveća vrijednost. Taj primjerak je za mene fascinantan i uskoro će Oakland True Blue Six iz 1925. postati centralni primjerak u muzeju.

**8. Kako gledate na budućnost Vašeg muzeja?**

U skorijoj budućnosti planiramo radionicu za servis autobusa preseliti na drugu lokaciju, a u postojećoj napraviti veliki restauracijski centar za starodobna vozila i u sklopu toga proširiti postojeći muzej sa dodatnim sadržajima. Pri tome naravno mislimo i na naše posjetitelje mlađe dobi tj. djecu i produbiti edukaciju o prometu i automobilskoj povijesti. Nadamo se da će uskoro zaživjeti i dio u kojem će se moći i neposredno vidjeti kako majstori restauratori oživljavaju stara vozila.

**9.Da li Vaši potomci imaju ambicija i želja i dalje njegovati ljubav prema starodobnim vozilima?**

Ljubav prema vozilima je naslijedio i moj sin Ivica koji je već 15. godina aktivno uključen u restauraciju i pronalaženje takvih vrsta vozila. Svoju ljubav on prenosi i na svog sina koji aktivno s nama posjećuje sajmove i sudjeluje u restauraciji vozila. Moram napomenuti da djeca i mladi danas nažalost malo znaju o povijesti automobila i automobilske industrije , pa smo i tu detaljima na zidovima muzeja nastojimo educirati ih s poviješću automobila na našim prostorima i u svijetu .

**10. Na kraju, recite nam odakle izvire Vaša strast za restauriranjem starinskih vozila ?**

Radi se o mojoj neizmjernoj želji za očuvanjem tradicije. Kod nas su možda starodobna vozila zapostavljena, no kad vani na sajmovima vidite s koliko žara zaljubljenici u oldtimere skupljaju stare dijelove , shvatite da neki put treba vratiti vrijeme unatrag i doprinositi očuvanju tradicije.